Kegyelem nektek és békesség Istentől, a mi Atyánktól és az Úr Jézus Krisztustól!

Ézs 55, 1-5*1Ti szomjazók mind, jöjjetek vízért, még ha nincs is pénzetek! Jöjjetek, vegyetek és egyetek! Jöjjetek, vegyetek bort és tejet, nem pénzért és nem fizetségért! 2Miért adnátok pénzt azért, ami nem kenyér, fáradozásotok jutalmát olyanért, amivel nem lehet jóllakni? Hallgassatok rám, és finomat ehettek, élvezni fogjátok a kövér falatokat! 3Figyeljetek rám, jöjjetek hozzám! Hallgassatok rám, és élni fogtok! Örök szövetséget kötök veletek, mert a Dávid iránti hűségem rendíthetetlen. 4Tanúvá tettem őt a népek között, fejedelemmé és parancsolóvá a nemzetek fölött. 5Te pedig olyan népet hívsz, melyet nem is ismersz, és olyan népek futnak hozzád, amelyek nem ismertek: Istenednek, az ÚRnak dicsőségére, Izráel Szentjének dicsőségére, hogy fölékesítsen téged.*

Isten meghívott Népe!

Elsőre talán kissé olyan ez az igeszakasz, mint egy rossz kampányszöveg. Mintha épp azok az elemek lennének ott benne, amiket egy fűt-fát ígérgető politikai közszereplő is eldurrogtatna a beszédében. Először próbál megszólítani: „*Ti szomjazók mind, jöjjetek”*, aztán a figyelmet felkelteni: „*Jöjjetek, vegyetek és egyetek!”*, majd alapvető élet és közérzeti normákhoz kapcsolódó dolgokat ígérni: „*Hallgassatok rám, és finomat ehettek, élvezni fogjátok a kövér falatokat!”*, végül pedig bedob valamit, amivel végképp megfog, valamit, amire mindenki belelkesül: „*Figyeljetek rám, jöjjetek hozzám! Hallgassatok rám, és élni fogtok! Örök szövetséget kötök veletek*”.

Mintha Isten is meg akarná venni magának a követő tábort, mintha annak az ideje lenne az igében, mikor az Úrnak kell valamiért győzködnie, kérlelnie az embert.   
Igeszakaszunkat, ha elhelyezzük, akkor azonban azzal találkozunk, hogy épp fordított helyzetet kellene látnunk. A nép ugyanis ezen a ponton a Babiloni fogságban van, miután ugye olyan szinten vetették meg Isten szavát és prófétáit, hogy elvakultságuk nyomán majdnem porrá lett az ország. Ők fogságban vannak, otthon pedig se Jeruzsálem, se Templom nem várja őket. Úgy tűnik tehát, hogy egyáltalán nem az Úr van mélységesen rászorulva a népre, hanem ismételten épp fordítva van. Ebben a helyzetben sokkal inkább azt várnánk, hogy Izrael népe az, aki könyörög, aki fogadkozik, aki bármit megígér, csak végre álljon mellé az Úr, mentse meg, hozza el a változást.

Futhatnánk még a nép babiloni helyzete és istenkapcsolata körül pár kört és értetlenkedhetünk, hogy Isten miért is hajlandó egyáltalán szóba állni még velük, hogy miért ígér áldást, és miért nem inkább követel valamit tőlük, de most helyezzük át ezt a kérdést inkább saját magunk felé!  
Te is, én is mind a ketten ugyanúgy fogságba tudunk jutni, mint Izrael népe. Fogságba, ahová belekergetjük, majd jó alaposan be is zárjuk magunkat mindannyiszor, amikor hagyjuk, hogy a gyűlölködésünk, a hamis ítélkezésünk, az irigységünk, vagy a félelmeink Isten szeretetének a megtagadásáig vigyenek bennünket. És hasonlóan képmutatóak is tudunk lenni, mint Izrael népe, akik büszkén mondták, hogy ők Isten választott népe és aztán ugyanazzal a lendülettel semmibe vették a 10 parancsolatot, a prófétákat, sőt a kegyelmet, a megbocsájtást, a szeretetet, amit évszázadokon keresztül megtapasztalhattak Istentől.  
Mi épp ilyenek vagyunk, mikor azt mondjuk keresztény vagyok, Krisztust követem, de aztán szinte szó szerint köpök Rá, az Úrra – vagy legyünk szalonképesebbek: én is megkorbácsoltatnám azért, amit mond - a farizeusokkal és a római katonákkal együtt, mert nekem kényelmetlen szeretni az embertársaimat, mert én azért csak nem fogok megalázkodni mások előtt, mert én azért mégis csak jobb, okosabb, tisztességesebb, hívőbb vagyok, mint a szomszéd. Én első akarok lenni, király, vezető, nem pedig szolga – testvérek, valóban inkább leszünk hadakozó urak a pokolban, mint szerető és szeretett szolgák a mennyben?

Sokszor úgy tűnik, hogy igen. Dölyfös urakként valóban azt várjuk, hogy Isten küzdjön értünk, hogy győzzön meg, hogy vegye meg a szavazatomat… És mi a válasza erre Istennek? Krisztus.  
Krisztus, akiben a világba lép, a világ gonoszsága közé alázza magát, még így is szolgál értünk, tanít értünk, könyörög értünk, és a lehető legmegalázóbb halált is vállalja érted.   
Isten úgy tűnik, hogy nagyon rossz stratéga, vagy legalábbis nagyon rossz politikus. A nyert helyzetét feladja és felvállalja a vesztes oldalt. Mikor bármit kérhetne mielőtt csak a kis ujját megmozdítja érted, Ő inkább lép érted és szabadítást ad és örök hűségét ígér neked.

Az alapigénkben is a hűtlen népet nem csak megtartja, hanem ki is szabadítja ingyen. Azt mondja alapigénkben: *„Ti szomjazók mind, jöjjetek vízért, még ha nincs is pénzetek!” –* mintha lenne annyi pénz, amit a szomjazó nem fizetne ki a vízért… Bármit kérhetne, bármit követelhetne ma is az Úr, de mit kért eddig tőled? Mi az, amivel neked ki kellett fizetned a megváltást, a napról napra megújuló kegyelmet?   
Annyi mindenre szorjuk el a pénzünket, az időnket, a hitünket és a bizalmunkat, és közben mennyit adunk belőlük Istennek, aki a mai igében is megerősíti: „*Örök szövetséget kötök veletek”*. Tizedet adunk? Ugyan, ne áltassuk magunkat! Még az 1% is csak épphogy célkitőzésnek modnható, de még attól is távol vagyunk! És most nem a pénzről, de még csak nem is az idődről beszélek első sorban, hanem a szeretetedről, a hitedről.

Pedig az Úr nem a szavazatodért, nem plusz egy névtelen, arctalan keresztény főért küzd, nem önmagért kampányol. Isten szó szerint érted küzd. Az Ő hatalma, az Ő dicsősége, az Ő uralma az nem csökken attól, hogy te hiszel vagy nem. Ő nem függ tőled, te függsz Tőle! Érted mondja, sőt kéri: „*3Figyeljetek rám, jöjjetek hozzám! Hallgassatok rám, és élni fogtok!”*.  
Isten szeretete és az örök élet, ezek elválaszthatatlan fogalmak. Az Úr nem a szavazatodat vette meg, hanem téged, méghozzá drága áron, Krisztus árán, mert Ő valóban ennyire szeret téged. Nem véletlen, hogy a szerelemről szóló dalok olyan sokszor összecsengenek az igével, hiszen a Biblia is sokszor beszél úgy Isten szeretetéről, mint emésztő szerelemről. Hadd hozzak, most én is egy ilyen képet e mellé az ige mellé, hogy: „*Hallgassatok rám, és élni fogtok!”*Egy magyar zenekar ismert szövege*: „Kezdjetek el élni, hogy ne kelljen félni. Az utolsó órában, mikor már megbántam. Ezerszer megbántam, hogy oly sokáig vártam, hogy elmúlt az élet, kezdjetek el élni! Kezdjetek szeretni!”*

Kezdjetek el élni, kezdjetek el szeretni. Nem csak azt, akit könnyű, nem csak akkor, amikor kényelmes, hanem úgy, ahogyan az Úr szeret benneteket! Kezdjetek el élni, úgy élni, mint akik tudják, hogy ingyen kapják a vizet, sőt a bort és tejet, mert a ti mennyei Atyátok nem csak azt akarja megadni nektek, ami okvetlenül szükséges, hanem sokkal többet.   
Nem a csak minimummal akarja „kiszúrni a szemedet”, nem csak zsebre tenni akar téged, mint a megvett szavazót és aztán elfelejteni, hanem tenyerébe vés és azt mondja: *örökre enyém vagy*. Nem ideig-óráig, nem 4-5-6 évre, egy gyorsan elszálló ciklusra, vagy csak a kampány időszakára szól a szeretete, hanem örök szeretettel szeret téged.   
Kezdjetek el élni! Kezdjetek el élni ezzel a másokért emésztő szeretettel! Ne féljetek, így élni, hogy ne kelljen bánni az elmulasztott perceket, a megbántott embereket, az Istenhez hűtlen szavaidat és tetteidet! Kezdjétek el megélni és komolyan venni azt, amit János apostol ír, hogy „*Abból ismerjük a szeretetet, hogy ő az életét adta értünk; ezért mi is tartozunk azzal, hogy életünket adjuk testvéreinkért*”! Kezdjetek el így élni, mert Isten erre a szeretetre, erre az életre hívott meg benneteket!   
Nem olyannak, aki filozofálva üldögél, amíg az embertársát bántják, elnyomják, kitaszítják, hanem olyannak, aki lép érte, ha kell, akkor egy egész városon keresztül, kilométereken keresztül is megy érte. Nem arra hívott el az Úr, hogy pártpolitikai csatákat, vagy facebook kommentháborúkat vívj, mert ezekkel csak a gyűlölködés fogságába zárod magad.   
Te szabad lehetsz mindezektől, te szabad vagy a krisztusi szeretetre bárki is álljon ott előtted. Neked nem kell távolról, egy űrállomásról szemlélned a kérdéseket, a nehéz helyzetek, mert a te feladatod nem az ítélkezés, hanem az, hogy megéld, hogy szabad vagy az embertársad és Isten szeretetére. Nálad ne legyen büszkeség kérdése a szeretet, hanem legyen Krisztus megváltó valóságává az életedben, hogy ahogyan az igénk írta: felékesíthessen téged is ez a szeretet, az Úr igazi dicsősége. Ámen